VENDIM

Nr. 502, datë 1.8.2024

PËR DISA NDRYSHIME DHE SHTESA NË VENDIMIN NR. 325, DATË 31.5.2023, TË KËSHILLIT TË MINISTRAVE, “PËR MIRATIMIN E STRUKTURËS SË PAGAVE, NIVELEVE TË PAGAVE DHE SHTESAVE TË TJERA MBI PAGË TË ZËVENDËSMINISTRIT, FUNKSIONARËVE TË KABINETEVE, PREFEKTIT, NËNPREFEKTIT, NËPUNËSVE CIVILË DHE NËPUNËSVE NË DISA INSTITUCIONE TË ADMINISTRATËS PUBLIKE”, TË NDRYSHUAR

Në mbështetje të nenit 100 të Kushtetutës, të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, të shkronjës “h”, të pikës 2, të nenit 7, të ligjit nr. 152/2013, “Për nëpunësin civil”, të ndryshuar, dhe të neneve 7 e 9, të ligjit nr. 9584, datë 17.7.2006, “Për pagat, strukturat dhe shpërblimet e institucioneve të pavarura kushtetuese dhe institucioneve të tjera të pavarura, të krijuara me ligj”, të ndryshuar, me propozimin e zëvendëskryeministrit, Këshilli i Ministrave

VENDOSI:

1. Në lidhjen nr. 3, të vendimit nr. 325, datë 31.5.2023, të Këshillit të Ministrave, “Për miratimin e strukturës së pagave, niveleve të pagave dhe shtesave të tjera mbi pagë të zëvendësministrit, funksionarëve të kabineteve, prefektit, nënprefektit, nëpunësve civilë dhe nëpunësve në disa institucione të administratës publike”, të ndryshuar, bëhen këto ndryshime dhe shtesa: 

a) Pika 5 ndryshohet, si më poshtë vijon:

 “5. Në Kryeministri:

a) në masën 65 000 (gjashtëdhjetë e pesë mijë) lekë në muaj, për nëpunësin në pozicionin “Sekretar i Përgjithshëm”;

b) në masën 26 000 (njëzet e gjashtë mijë) lekë në muaj, për funksionarin në pozicionin “drejtor i kabinetit të Kryeministrit”;

c) në masën 75 000 (shtatëdhjetë e pesë mijë) lekë në muaj, për nëpunësin në pozicionin “drejtor departamenti” në departamentin përgjegjës për aktet rregullatore të Këshillit të Ministrave;

ç) në masën 70 000 (shtatëdhjetë mijë) lekë në muaj, për nëpunësit në pozicionet “jurist” dhe “koordinator”, në departamentin përgjegjës për aktet rregullatore të Këshillit të Ministrave;

d) në masën 30 000 (tridhjetë mijë) lekë në muaj, për nëpunësit në pozicionet “drejtor drejtorie”, “përgjegjës sektori” dhe “specialist” në departamentin përgjegjës për aktet rregullatore të Këshillit të Ministrave;

dh) në masën 25 000 (njëzet e pesë mijë) lekë në muaj për nëpunësit/funksionarët në pozicionin “drejtor i kabinetit të zëvendëskryeministrit” dhe “drejtor departamenti” në departamentet përgjegjëse për aktet ligjore prioritare të Këshillit të Ministrave dhe për politikat, integrimin evropian dhe mirëqeverisjen;

e) në masën 24 000 (njëzet e katër mijë) lekë në muaj për nëpunësit në pozicionet:

i. “drejtor njësie”, në departamentet përgjegjëse për aktet ligjore prioritare të Këshillit të Ministrave dhe për politikat, integrimin evropian dhe mirëqeverisjen; 

ii. “drejtor drejtorie” në departamentet përgjegjëse për politikat, integrimin dhe mirëqeverisjen, dhe për aktet ligjore prioritare të Këshillit të Ministrave.

ë) në masën 20 000 (njëzet mijë) lekë në muaj për nëpunësit në pozicionet “jurist” dhe “koordinator”, në departamentin përgjegjës për aktet ligjore prioritare të Këshillit të Ministrave; 

f) në masën 15 000 (pesëmbëdhjetë mijë) lekë në muaj, për nëpunësit në pozicionet “koordinator”, në departamentin përgjegjës për politikat, integrimin evropian dhe mirëqeverisjen dhe përgjegjës i sektorit, që mbulon buxhetin dhe financën; 

g) në masën 10 000 (dhjetë mijë) lekë në muaj, për nëpunësit/funksionarët në pozicionet: 

i. “këshilltar” në kabinetin e Kryeministrit dhe të zëvendëskryeministrit;

ii. “drejtor departamenti”, në departamentin përgjegjës për administrimin;

iii. “drejtor njësie” në njësinë përgjegjëse për buxhetin dhe administrimin;

iv. “drejtor drejtorie” me funksione të nëpunësit zbatues, sipas legjislacionit të menaxhimit buxhetor e financiar; 

v. “koordinator” në njësinë e menaxhimit pranë Sekretarit të Përgjithshëm.”. 

b) Pas pikës 27 shtohet pika 28, me këtë përmbajtje:

“28. Në Agjencinë e Zhvillimit të Territorit:

a) nëpunësi në pozicionin “titullar i institucionit”, në masën 70 000 (shtatëdhjetë mijë) lekë në muaj;

b) nëpunësit në pozicionet “drejtor drejtorie” të drejtorive të përmbajtjes, në masën 60 000 (gjashtëdhjetë mijë) lekë në muaj;

c) nëpunësit në pozicionet “përgjegjës sektori” dhe “specialist” në njësitë organizative të përmbajtjes, në masën 45 000 (dyzet e pesë mijë) lekë në muaj.”. 
2. Efektet financiare, që rrjedhin nga zbatimi i këtij vendimi, fillojnë nga data 1 korrik 2024 dhe për vitin 2024 përballohen nga fondet buxhetore të miratuara, si dhe nga fondi i kontingjencës për rritjen e pagave, sipas përcaktimeve në ligjin nr. 97/2023, “Për buxhetin e vitit 2024”, të ndryshuar.

 Ky vendim hyn në fuqi pas botimit në Fletoren Zyrtare. 
KRYEMINISTËR

Edi Rama

